Ons het bewus geraak van heelwat seuns wat in die Weste van Pretoria grootword wat gebrekkige en in baie gevalle geen positiewe manlike rolmodelle het. Die Here het ons geroep om ‘n projek te begin waar seuns die geleentheid kry om verskillende handwerkvaardighede aan te leer. Die seuns kom een maal per week na die Stokperdjiesentrum waar hulle dan saam met Christenmans kom werk. Terwyl hulle saam met die mans werk sien hulle hoe ‘n Christenman behoort op te tree, en die man dien dan as ‘n rolmodel in die seun se lewe. So ‘n sessie duur vir 90 minute. Die eerste 20 minute kuier ons saam en hoor wat aangaan in die seuns se lewens. Die res van die tyd werk ons saam en daar is baie geleenthede vir spontane gesprekke met die seuns. Dit dien ook as ’n plek waar daar nuwe lewensvaardighede aangeleer kan word.